תחרות המוזיקה הבינלאומית 'מפתחות הזהב' התארחה במודיעין - כל העיר מודיעין
תחרות מפתחות הזהב במודיעין (צילום: דוברות עיריית מודיעין מכבים רעות)
המוזיקאים הצעירים של מודיעין כיכבו בתחרות מוזיקה בינלאומית שנערכה בעיר
התחרות הבינלאומית "מפתחות הזהב" קיבצה יחד עשרות מוזיקאים צעירים מרחבי הארץ. צעירי העיר זכו ב-12 מגינים ומדליות
פורסם בתאריך: 31.5.18 09:46
מודיעין-מכבים-רעות אירחה זו השנה השלישית ברציפות, את תחרות המוזיקה הבינלאומית 'מפתחות הזהב'. עשרות מוזיקאים צעירים מרחבי הארץ הגיעו בשבוע שעבר למודיעין, לקחו חלק בתחרות, והציגו את כישוריהם במגוון כלי נגינה. ייצוג מכובד נרשם מצד תלמידי הקונסרבטוריון העירוני בעמותת 'סחלבים', שזכו ב-12 מגינים ומדליות בתחרות.
תחרות 'מפתחות הזהב' התפרשה על פני יומיים, שבמהלכם התחרו המשתתפים על שלושת המקומות הראשונים בשירה, בכלי קשת, בכלי נשיפה, בגיטרות, בתופים ובפסנתר. נשיא התחרות והשופט הראשי, ג'רארד גנסיה, הגיע היישר מצרפת כדי לבחון את הביצועים של המוזיקאים הצעירים. מ"מ ראש העיר ויו"ר עמותת 'סחלבים', שלמה פסי, ומנהלת הקונסרבטוריון, רונית כהן, העניקו את המגינים והמדליות לזוכים.
כאמור, תלמידי מודיעין-מכבים-רעות קטפו 12 מדליות ומגינים בתחרות, שבה השתתפו בסך הכול 20 נגנים: במקום הראשון ובמגן מוזהב זכו רועי הרשברג ושני מילוא, שהפגינו כישורי נגינה בפסנתר, וכן יובל צפריר שנגנה בכינור; במקום השני ובמדליית כסף זכה ניר מרום, גם הוא בזכות ביצועים מרשימים על הפסנתר; גם את המקום השלישי תפסו הפסנתרנים של מרכז המוזיקה: איתי אלידן, ניר מרום, יואב פוליקר, נועה גרטי ויובל פלג חזרו הביתה עם מדליות ארד; חבריהם, אדם יוסף ושלי טוקר שניגנו בכינור, וכן אור זלאי שניגן בגיטרה, זכו גם הם במקום השלישי.
נוסף על הפרסים, המשתתפים שהגיעו למקומות הראשונים הוזמנו על ידי הנשיא גנסיה לכיתת אומן מיוחדת שהוא מקיים מידי שנה בחודש אוגוסט בפריז.
מנהלת הקונסרבטוריון העירוני בעמותת 'סחלבים', רונית כהן: "היו לנו שני ימי תחרות שבהם התלמידים הפגינו רמה מקצועית גבוהה מאוד. כבוד גדול לארח תחרות בינלאומית בסדר גודל כזה כאן בעיר, וזו הזדמנות גדולה בשבילנו לעודד כישרונות צעירים, לגלות את הפוטנציאל הטמון בהם ולקדם את הילדים ואת בני הנוער שלנו, כדי שהם יוכלו להגיע להישגים משמעותיים בעתיד. ברצוני להודות לכל הילדים שהשתתפו, להורים שתומכים ולמורים לנגינה".